**Sacrosanct**

*Cristian Andronic*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Beau vinul zilelor acestea,

Prefabricat spre a-ntrista,

Că s-a sfârșit aici, povestea,

Și cred că astăzi voi pleca.

Mi-aș fi dorit să pot rămâne,

Aș fi-ncercat să stau aici,

Dar nu știu unde voi fi mâine,

Sub semnul orelor prea mici.

Cad în genunchi pe scoici uscate,

Și apa bate-n carnea mea,

Și-un clopot greu, în cap îmi bate,

Că iar mă voi înstrăina.

Și Sena-mi vine mai aproape,

Și îmi șoptește, o să pierzi...

O, unde-ți verși aceste ape,

În ochii ei, în ochii verzi?

Beau din Bordeaux, și nu-mi mai pasă,

Poate cândva o să revin.

Paris, mi-ai fost a doua casă,

Dar tot aici, mă simt străin.

31.08.2019

Paris